ΑΠΟΦΑΣΗ (ΕΕ) 2021/1344 ΤΗΣ ΕΠΙΤΡΟΠΗΣ

της 9ης Αυγούστου 2021

σχετικά με τη θέσπιση κριτηρίων για τον καθορισμό της χρονικής περιόδου κατά την οποία δύναται να απαγορεύεται η πρόσβαση προσώπων που συνιστούν απειλή για την ασφάλεια στις εγκαταστάσεις της Επιτροπής

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη την απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (1), και ιδίως το άρθρο 12 παράγραφος 1 στοιχείο β) και το άρθρο 21,

Εκτιμώντας τα ακόλουθα:

(1) Η Επιτροπή πρέπει να δραστηριοποιείται σε ασφαλές και προστατευμένο περιβάλλον. Συνεπώς, χρειάζεται μια συνεκτική και ολοκληρωμένη προσέγγιση όσον αφορά την ασφάλεια, η οποία να παρέχει κατάλληλα επίπεδα προστασίας των προσώπων, των περιουσιακών στοιχείων και των πληροφοριών, ανάλογα προς τους εντοπιζόμενους κινδύνους, και να διασφαλίζει την αποδοτική και έγκαιρη παροχή ασφαλείας. Η Επιτροπή αντιμετωπίζει σοβαρές απειλές και προκλήσεις στον τομέα της ασφάλειας, ιδίως όσον αφορά την τρομοκρατία, καθώς και την πολιτική και εμπορική κατασκοπεία.

(2) Προκειμένου να διασφαλιστεί η ασφάλεια των προσώπων, των περιουσιακών στοιχείων και των πληροφοριών, η Επιτροπή, ιδίως η Διεύθυνση Ασφάλειας της Γενικής Διεύθυνσης Ανθρωπίνων Πόρων και Ασφάλειας, λαμβάνει μέτρα σύμφωνα με την απόφαση (ΕΕ, Ευρατόμ) 2015/443 τα οποία ισχύουν σε όλες τις υπηρεσίες της Επιτροπής και σε όλες τις εγκαταστάσεις της Επιτροπής. Στα μέτρα αυτά συγκαταλέγονται περιορισμένα μέτρα σχετικά με πρόσωπα που συνιστούν απειλή για την ασφάλεια, συμπεριλαμβανομένης της απαγόρευσης πρόσβασης προσώπων στις εγκαταστάσεις της Επιτροπής για ορισμένο χρονικό διάστημα σύμφωνα με το άρθρο 12 παράγραφος 1 στοιχείο β) της εν λόγω απόφασης,

(3) Το δεόντως εντεταλμένο προσωπικό της Επιτροπής σύμφωνα με τα άρθρα 5 και 12 της απόφασης (ΕΕ, Ευρατόμ) 2015/443, κατά τη λήψη απόφασης για την απαγόρευση πρόσβασης ενός ή περισσοτέρων προσώπων σε εγκαταστάσεις της Επιτροπής, όταν, σύμφωνα με το άρθρο 12 παράγραφος 1 στοιχείο β) της εν λόγω απόφασης, θεωρείται ότι συνιστούν απειλή για την ασφάλειά της, θα πρέπει να αξιολογεί την απειλή αυτή κατά περίπτωση, σεβόμενο τις σχετικές ατομικές περιστάσεις.

(4) Ο περιορισμός της πρόσβασης μπορεί να εφαρμόζεται σε μία, περισσότερες ή ακόμη και σε όλες τις εγκαταστάσεις της Επιτροπής.

(5) Κατά τον καθορισμό της περιόδου της απαγόρευσης πρέπει να λαμβάνονται υπόψη η πιθανότητα, η σοβαρότητα και η διάρκεια της απειλής.

(6) Η παρούσα απόφαση δεν θα πρέπει να εφαρμόζεται σε απαγόρευση πρόσβασης στις εγκαταστάσεις της Επιτροπής που αποφασίζεται στο πλαίσιο διαδικασίας αναστολής σύμφωνα με το άρθρο 23 του παραρτήματος IX του κανονισμού υπηρεσιακής κατάστασης.

(7) Η παρούσα απόφαση δεν θα πρέπει να εφαρμόζεται στο προσωπικό της Επιτροπής που εργάζεται στις αντιπροσωπείες της Ένωσης, το οποίο υπόκειται στους κανόνες ασφαλείας που ισχύουν για την Ευρωπαϊκή Υπηρεσία Εξωτερικής Δράσης.

(8) Σύμφωνα με τον εσωτερικό κανονισμό, το αρμόδιο για θέματα ασφαλείας μέλος της Επιτροπής έχει εξουσιοδοτηθεί, με την απόφαση C(2016) 2797 της Επιτροπής (2), να θεσπίζει εκτελεστικούς κανόνες οι οποίοι να ορίζουν τα κριτήρια που απαιτούνται για τον καθορισμό των χρονικών περιόδων που ισχύουν για την απαγόρευση πρόσβασης στις εγκαταστάσεις της Επιτροπής σύμφωνα με το άρθρο 12 της απόφασης (ΕΕ, Ευρατόμ) 2015/443. Η αρμοδιότητα αυτή μεταβιβάστηκε περαιτέρω στη Γενική Διευθύντρια της Γενικής Διεύθυνσης Ανθρωπίνων Πόρων και Ασφάλειας με την απόφαση C(2021) 2684 της Επιτροπής (3).

(9) Τα μέτρα ασφάλειας δυνάμει της παρούσας απόφασης θα πρέπει να συμμορφώνονται με τις αρχές ασφάλειας της Επιτροπής που ορίζονται στο άρθρο 3 της απόφασης (ΕΕ, Ευρατόμ) 2015/443, ιδίως όσον αφορά τον σεβασμό του Χάρτη των Θεμελιωδών Δικαιωμάτων της Ευρωπαϊκής Ένωσης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Αντικείμενο και πεδίο εφαρμογής 1. Η παρούσα απόφαση ορίζει τα κριτήρια για τον καθορισμό της χρονικής περιόδου κατά την οποία δύναται να απαγορεύεται η πρόσβαση προσώπων που συνιστούν απειλή για την ασφάλεια στις εγκαταστάσεις της Επιτροπής σύμφωνα με το άρθρο 12 παράγραφος 1 στοιχείο β) της απόφασης (ΕΕ, Ευρατόμ) 2015/443. 2. Η παρούσα απόφαση εφαρμόζεται σε όλες τις υπηρεσίες και σε όλες τις εγκαταστάσεις της Επιτροπής. Το προσωπικό της Επιτροπής που εργάζεται στις αντιπροσωπείες της Ένωσης υπόκειται στους κανόνες ασφαλείας που ισχύουν για την Ευρωπαϊκή Υπηρεσία Εξωτερικής Δράσης (4). 3. Η παρούσα απόφαση δεν εφαρμόζεται σε διαδικασίες αναστολής σύμφωνα με το άρθρο 23 του παραρτήματος IX του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Οικονομικής Κοινότητος και της Ευρωπαϊκής Κοινότητος Ατομικής Ενεργείας (5).

Άρθρο 2 Πεδίο εφαρμογής της απαγόρευσης 1. Η απαγόρευση που προβλέπεται στο άρθρο 1 παράγραφος 1 μπορεί να εφαρμόζεται σε μία, περισσότερες ή σε όλες τις εγκαταστάσεις της Επιτροπής. 2. Όταν η Επιτροπή μοιράζεται εγκαταστάσεις με άλλα θεσμικά και λοιπά όργανα και οργανισμούς της ΕΕ, η Επιτροπή τούς κοινοποιεί την απόφαση απαγόρευσης πρόσβασης στα τμήματα των εγκαταστάσεων της Επιτροπής.

Άρθρο 3 Περίοδος απαγόρευσης 1. Η περίοδος της απαγόρευσης που αναφέρεται στο άρθρο 1 παράγραφος 1 βασίζεται στην εκτιμώμενη διάρκεια, την πιθανότητα και τη σοβαρότητα της απειλής για την ασφάλεια. 2. Τα κριτήρια για την αξιολόγηση της σοβαρότητας της απειλής για την ασφάλεια περιλαμβάνουν: α) τον βαθμό βλάβης που θα μπορούσε να προκαλέσει, όσον αφορά τη ζωή, τη σωματική ακεραιότητα, την ευεξία ή την υγεία των προσώπων, και πιθανές ζημίες σε περιουσιακά στοιχεία και πληροφορίες· β) κατά πόσον η απειλή συνδέεται με την τέλεση αξιόποινης πράξης· γ) κατά πόσον η απειλή οφείλεται σε αμέλεια, βαριά αμέλεια ή πρόθεση· δ) κατά πόσον η συμπεριφορά του προσώπου που συνιστά απειλή είναι βίαιη, επιθετική ή επαναλαμβανόμενη· ε) την έκταση της ενδεχόμενης οικονομικής ζημίας για την Επιτροπή· στ) την έκταση της δυνητικής ζημίας στη φήμη της Επιτροπής. 3. Όταν η διάρκεια της απειλής δεν μπορεί να εκτιμηθεί με επαρκή βεβαιότητα και η απειλή είναι πολύ σοβαρή, η απαγόρευση πρόσβασης του προσώπου που συνιστά απειλή δύναται να ισχύσει μέχρι νεωτέρας. Τούτο ισχύει ιδίως όταν η απειλή έχει ένα από τα ακόλουθα χαρακτηριστικά: α) Συνίσταται στη συμμετοχή σε δραστηριότητες και δίκτυα τρομοκρατίας ή κατασκοπείας· β) Θα μπορούσε να οδηγήσει σε απώλεια ανθρώπινων ζωών, σοβαρό τραυματισμό ή βλάβη, ή σημαντική υλική ζημία, να θέσει σε κίνδυνο ευαίσθητες ή διαβαθμισμένες πληροφορίες, ή να διαταράξει τα συστήματα ΤΠ ή βασικές επιχειρησιακές ικανότητες της Επιτροπής· γ) Συνίσταται σε βίαιη, επιθετική ή επαναλαμβανόμενη συμπεριφορά, με αποτέλεσμα να διαταράσσεται σοβαρά η λειτουργία των υπηρεσιών της Επιτροπής.

Άρθρο 4 Επανεξέταση απαγορεύσεων Η Επιτροπή επανεξετάζει κάθε απόφαση που λαμβάνεται σύμφωνα με το άρθρο 12 παράγραφος 1 στοιχείο β) της απόφασης (ΕΕ, Ευρατόμ) 2015/443 κατόπιν αιτήματος του ενδιαφερόμενου προσώπου, υπό την προϋπόθεση ότι το τελευταίο προσκομίζει νέα ουσιώδη στοιχεία που επιτρέπουν την επανεξέταση της απαγόρευσης. Η Επιτροπή βασίζει την επανεξέτασή της στα κριτήρια που οδήγησαν στην αρχική απαγόρευση.

Άρθρο 5 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 9 Αυγούστου 2021. Για την Επιτροπή Gertrud INGESTAD Γενική Διευθύντρια Γενική Διεύθυνση Ανθρωπίνων Πόρων και Ασφάλειας

(1) ΕΕ L 72 της 17.3.2015, σ. 41.

(2) Commission Decision C(2016) 2797 of 4 May 2016 on an empowerment relating to security [Απόφαση C(2016) 2797 της Επιτροπής, της 4ης Μαΐου 2016, για εξουσιοδότηση σχετική με την ασφάλεια].

(3) Commission Decision C(2021) 2684 of 13 April 2021 granting a sub-delegation of powers granted in Commission Decision C(2016) 2797 on an empowerment relating to security [Απόφαση C(2021) 2684 της Επιτροπής, της 13ης Απριλίου 2021, για την περαιτέρω εκχώρηση αρμοδιοτήτων που εκχωρήθηκαν με την απόφαση C(2016) 2797 της Επιτροπής για εξουσιοδότηση σχετική με την ασφάλεια].

(4) Απόφαση ADMIN(2017) 10 της ύπατης εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας, της 19ης Σεπτεμβρίου 2017, σχετικά με τους κανόνες ασφάλειας για την Ευρωπαϊκή Υπηρεσία Εξωτερικής Δράσης (ΕΕ C 126 της 10.4.2018, σ. 1).

(5) Κανονισμός αριθ. 31 (ΕΟΚ), 11 (EKAE) περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Οικονομικής Κοινότητος και της Ευρωπαϊκής Κοινότητος Ατομικής Ενεργείας (ΕΕ P 045 της 14.6.1962, σ. 1385).